SET พรุ่งนี้ไซด์เวย์ จับตาราคาน้ำมันโลก-ประชุมเฟด
บล.กรุงศรี มองแนวโน้มการลงทุนในวันพรุ่งนี้ (28 ม.ค.)ดัชนีฯจะแกว่งไซด์เวย์ โดยยังต้องติดตามทิศทางราคาน้ำมันในตลาดโลกว่าจะเป็นอย่างไร เนื่องจากปัจจุบันราคาน้ำมันมีความผันผวนอย่างมาก ทำให้ทิศทางของตลาดหุ้นขึ้นและลงสลับกัน พร้อมให้แนวต้าน 1,285-1,290 จุด แนวรับ 1,265-1,260 จุด
27 ม.ค. 2559

นายทรงกลด วงศืชัย ผู้อำนวยการอาวุโสฝ่ายวิเคราะห์ บล.กรุงศรี เปิดเผยถึงตลาดหุ้นไทยวันนี้ (27 ม.ค.) ดัชนีปรับตัวขึ้นไปตามทิศทางเดียวกับตลาดหุ้นอื่นในภูมิภาคเอเชีย โดยได้รับแรงหนุนจากหุ้นกลุ่มพลังงานที่ปรับตัวขึ้นตามราคาน้ำมัน ประกอบกับวันนี้ บมจ.ปูนซิเมนต์ไทย (SCC) ประกาศผลการดำเนินงานปี 58 ออกมาดีกว่าที่นักวิเคราะห์คาดการณ์ไว้ ช่วยหนุนให้ดัชนีฯปรับขึ้นด้วย
แนวโน้มการลงทุนในวันพรุ่งนี้ (28 ม.ค.) คาดว่า ดัชนีฯจะแกว่งไซด์เวย์ โดยยังต้องติดตามทิศทางราคาน้ำมันในตลาดโลกว่าจะเป็นอย่างไร เนื่องจากปัจจุบันราคาน้ำมันมีความผันผวนอย่างมาก ทำให้ทิศทางของตลาดหุ้นขึ้นและลงสลับกัน
นอกจากนี้ ยังต้องติดตามการประชุมธนาคารกลางสหรัฐฯ (FOMC) คืนนี้ ว่าจะมีถ้อยแถลงออกมาอย่างไรบ้าง อีกทั้งยังต้องติดตามการประกาศผลการดำเนินงานของบริษัทจดทะเบียนในประเทศอีกด้วย พร้อมให้แนวต้าน 1,285-1,290 จุด แนวรับ 1,265-1,260 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 3.08 บาท ลดลง 0.14 บาท
ADVANC ปิดที่ 158.00 บาท ไม่เปลี่ยนแปลง
PTT ปิดที่ 222.00 บาท เพิ่มขึ้น 3.00 บาท
SCC ปิดที่ 430.00 บาท เพิ่มขึ้น 8.00 บาท
SCB ปิดที่ 124.00 บาท เพิ่มขึ้น 4.50 บาท